Document ID: 31989D0441

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 21ης Δεκεμβρίου 1988
σχετικά με τις ενισχύσεις που χορηγούνται από την ελληνική κυβέρνηση στην κινηματογραφική βιομηχανία για την παραγωγή ελληνικών ταινιών
(Το κείμενο στην εληνική γλώσσα είναι το μόνο αυθεντικό)
(89/441/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 93 παράγραφος 2 πρώτο εδάφιο,
Αφού κάλεσε τους ενδιαφερόμενους να υποβάλουν τις παρατηρήσεις τους σύμφωνα με το άρθρο 93 και αφού έλαβε υπόψη τις παρατηρήσεις αυτές,
Εκτιμώντας ότι:
Ι
Μετά από επανειλημμένες αιτήσεις της Επιτροπής, ιδίως με επιστολές της στις 13 Οκτωβρίου και στις 27 Νοεμβρίου 1986, η ελληνική κυβέρνηση την ενημέρωσε καθυστερημένα, με επιστολή της 30ής Δεκεμβρίου 1986, για την ύπαρξη νόμου περί ενισχύσεως της ελληνικής κινηματογραφικής βιομηχανίας (νόμος 1597 της 12ης Μαΐου 1986 που ισχύει από τις 21 Μαΐου 1986).
Οι προβλεπόμενες από το νόμο αυτό ενισχύσεις περιλαμβάνουν:
- αφενός, αυτόματες επιχορηγήσεις (άρθρο 7 του νόμου) ίσες προς τον φόρο δημοσίων θεαμάτων που εισπράτεται κατά την προβολή των ταινιών σε αίθουσες, κατά ποσοστό 12 % στην Αθήνα και στην Θεσσαλονίκη και 8 % αλλού. Οι επιχορηγήσεις παύουν να καταβάλλονται εφόσον ανέλθουν σε ποσό ίσο προς τα έξοδα παραγωγής,
- αφετέρου, μια επιλεκτική ενίσχυση υπό μορφή συμμετοχής στην παραγωγή ταινιών με τη μορφή συμμετοχής στην παραγωγή ταινιών ή κρατικής χρηματοδότησης με χορήγηση προκαταβολών από το Ελληνικό Κέντρο Κινηματογράφου στην παραγωγή ελληνικών ταινιών (άρθρο 18 του νόμου). Η συμμετοχή στην παραγωγή ταινιών είναι της τάξης του 50 % του κόστους της ταινίας· η χρηματοδότηση της τάξης του 25 %. Επί 25 ταινιών μεγάλου μήκους που παρήχθησαν στην Ελλάδα το 1987, 15 ταινίες παρήχθησαν με οικονομική συμμετοχή του κράτους, που αποτελεί μη επιτρεπτέα επιχορήγηση εφόσον τα έσοδα από την ταινία δεν επαρκούν για την κάλυψη των εξόδων παραγωγής.
Επιπλέον, στις ελληνικές ταινίες των οποίων η παραγωγή έχει ολοκληρωθεί στη διάρκεια του προηγούμενου χρόνου, απονέμονται χρηματικά βραβεία ποιθότητας και διακρίσεις ποιότητας (άρθρο 8 του νόμου). Ο νόμος διευκρινίζει τα βασικά στοιχεία των βραβείων αυτών, ενώ οι σχετικές λεπτομέρειες ρυθμίζονται με απόφαση τους Υπουργείου Πολιτισμού.
Κατά τη χορήγηση δανίου ή οποιασδήποτε μορφής χρηματοδότησης που παρέχεται από τράπεζες για την παραγωγή ελληνικών ταινιών, το επιτόκιο δεν μπορεί να είναι ανώτερω από αυτό που ισχύει για τις βιομηχανικές χρηματοδοτήσεις (άρθρο 10 παράγραφος 1 του νόμου).
Εξάλλου, οι ενισχύσεις που χορηγούνται στους επιχειρηματίες αιθουσών προβολής ταινιών και συνίστανται σε επιχορηγήσεις κατά ποσοστό του φόρου θεαμάτων, συνδέονται με την υποχρεωτική προβολή στις αίθουσες αυτές ελληνικών ταινιών (άρθρο 7 παράγραφος 4 του νόμου).
Όμως, τόσο οι αυτόματες επιχορηγήσεις όσο και η απονομή βραβείων ποιότητας καθώς και οι όροι της δανειοδότησης ή χρηματοδότησης της παραγωγής καθώς επίσης και ο κανόνας υποχρεωτικής προβολής, δεν συμβιβάζονται με τη συνθήκη, δεδομένου ότι εξαρτώνται από τον όρο της εθνικότητας, που αποτελεί δυσμενή διάκριση έναντι των υπηκόων των άλλων κρατών μελών. Επίσης, η Επιτροπή θεωρεί ότι η επιλεκτική ενίσχυση που προβλέπεται στο άρθρο 17 του νόμου υπέρ της παραγωγής ταινιών και η οποία χορηγήθηκε το 1987 σε 15 ταινίες επί ετήσιας παραγωγής 25 ταινιών, είναι προφανές ότι χορηγείται, τουλάχιστον στην πράξη, σε ταινίες που ανταποκρίνονται στον ορισμό της εθνικής ελληνικής ταινίας όπως προβλέπεται στο άρθρο 5 του νόμου. Η ενίσχυση αυτή αποτελεί κατά συνέπεια διάκριση και δεν συμβιβάζεται με την κοινή αγορά.
Τα αναγκαία κεφάλαια για τη χορήγηση των ενισχύσεων, τη διαχείριση των οποίων έχει το Ελληνικό Κέντρο Κινηματογράφου, προέρχονται από τον φόρο που εισπράττεται κατά την εκμετάλλευση οποιασδήποτε ταινίας στις κινηματογραφικές αίθουσες της Ελλάδας, και του οποίου το προϊόν είναι της τάξης των 600-650 εκατομμυρίων δραχμών κατά μέσο όρο ετησίως, δηλαδή 3,6-3,9 εκατομμυρίων Ecu.
Ένα ποσοστό του φόρου αυτού (άρθρο 7 του νόμου) που έχει αρχικά καθοριστεί σε 50 % αλλά μπορεί βαθμιαία να αυξηθεί μέχρι 100 %, προορίζεται για την ανάπτυξη της κινηματογραφικής τέχνης, την ενίσχυση της ελληνικής κινηματογραφίας, τη μελέτη και την άσκηση της εθνικής πολιτιστικής πολιτικής στον τομέα του κινηματογράφου.
Μεταξύ των όρων χορήγησης που προβλέπει ο νόμος ορισμένοι συνιστούν περιορισμούς με βάση την εθνικότητα: έτσι στο άρθρο 5 μέρος Ι ορίζεται ότι γίνεται δεκτή η χορήγηση ενίσχυσης σε ταινία μόνο εάν:
α) η παραγωγή της έγινε από έλληνες ή από νομικό πρόσωπο που εδρεύει στην Ελλάδα και έχει νόμιμο εκπρόσωπο έλληνα με διαμονή στην Ελλάδα,
β) το πρωτότυπο της ταινίας είναι ελληνόγλωσσο· το κείμενο (σενάριο) και οι διάλογοι είναι γραμμένοι στα ελληνικά από συγγραφέα έλληνα ή ελληνικής καταγωγής,
γ) ο σκηνοθέτης είναι έλληνας ή ελληνικής καταγωγής,
δ) οι τεχνικοί, ηθοποιοί και οι μουσικοί εκτελεστές είναι κατά τα τρία τέταρτα κάθε κατηγορίας Έλληνες,
ε) η παραγωγή της ταινίας έγινε κατά το σημαντικότερο μέρος στην Ελλάδα,
στ) η εμφάνιση του αρνητικού και η εκτύπωση των θετικών αντιτύπων, που προορίζονται για την Ελλάδα και την Κύπρο, έγινε στην Ελλάδα,
ζ) το σύνολο του εργατικού προσωπικού είναι Έλληνες και έχουν ασφαλιστεί στο Ίδρυμα Κοινωνικών Ασφαλίσεων (ΙΚΑ) ή σε άλλο δημόσιο ασφαλιστικό οργανισμό. Η προϋπόθεση αυτή αποτελεί υποχρέωση για κάθε ημεδαπή ή αλλοδαπή επιχείρηση παραγωγής ταινιών που απασχολεί εργατικό προσωπικό στην Ελλάδα.
Μόνο κατ' εξαίρεση σε ορισμένες περιπτώσεις που προβλέπονται στο άρθρο 5 παράγραφοι 2 και 3, με απόφαση του Υπουργού Πολιτισμού και ύστερα από σύμφωνη γνώμη του Συμβουλίου Κινηματογραφίας, μια ταινία που δεν πληροί τα εν λόγω κριτήρια μπορεί να χαρακτηριστεί ως ελληνική κινηματογραφική ταινία. Η εξαίρεση αυτή δεν επιτρέπει να θεωρηθούν τα κριτήρια αυτά ως σύμφωνα με τη συνθήκη. Τα δικαιώματα που διασφαλίζει η συνθήκη δεν πρέπει να υποβάλλονται σε πρόσθετους όρους μη προβλεπόμενους από αυτήν, ακόμη και όταν είναι δυνατή παρέκκλιση με απόφαση διοικητικής αρχής.
ΙΙ
Οι ενισχύσεις, οι οποίες εξασφαλίζουν σημαντικό μέρος της χρηματοδότησης που άλλως θα έφερε ο παραγωγός, διευκολύνουν την παραγωγή, ιδίως των ταινιών μεγάλου μήκους· είναι δυνατόν να επηρεάσουν τις ενδοκοινοτικές συναλλαγές σε έναν τομέα που αντιμετωπίζει δυσχέρειες και ενδέχεται να νοθεύσουν τον ανταγωνισμό κατά την έννοια του άρθρου 92 παράγραφος 1 της συνθήκης.
Η Επιτροπή θεωρεί πάντοτε ότι οι ενισχύσεις στην κινηματογραφία, λόγω του ιδιαίτερου χαρακτήρα αυτής της οικονομικής και ταυτόχρονα πολιτιστικής δραστηριότητας, μπορούν να θεωρηθούν ότι εμπίπτουν στις εξαιρέσεις που προβλέπει η συνθήκη δυνάμει του άρθρου 92 παράγραφος 3 στοιχείο γ), εφόσον βέβαια τηρούνται όλες οι διατάξεις της συνθηκης, και ειδικότερα αυτές που αφορούν την ελεύθερη κυκλοφορία των προσώπων και την ελεύθερη παροχή υπηρεσιών (άρθρα 7, 48, 52 και 59).
Όμως, τα ελληνικά μέτρα ενισχύσεων περιλαμβάνουν όρους που συνεπάγονται διακρίσεις έναντι των υπηκόων των άλλων κρατών μελών και δεν τηρούν τις διατάξεις των άρθρων 7, 48, 52 και 59 της συνθήκης. Ως εκ τούτου, δεν μπορούν να εφαρμοστούν επ' αυτών οι εξαιρέσεις που προβλέπονται στο άρθρο 92.
Αφότου η Επιτροπή έλαβε γνώση του νόμου 1597/1986, που δεν έχει κοινοποιηθεί, πληροφόρησε την ελληνική κυβέρνηση, με επιστολή στις 13 Φεβρουαρίου 1987, για τους λόγους του ασυμβίβαστου προς τη συνθήκη ορισμένων από τις διατάξεις του νόμου αυτού και ζήτησε από αυτή να προβεί στις αναγκαίες τροποποιήσεις.
Δεδομένου ότι καμία απάντηση εκ μέρους των ελληνικών αρχών δεν αφήνει να διαφανεί το ενδεχόμενο τροποποίησης του νόμου σε σύντομο χρονικό διάστημα σύμφωνα με τις απαιτήσεις της συνθήκης, η Επιτροπή αποφάσισε στις 21 Δεκεμβρίου 1987 να κινήσει έναντι του νόμου αυτού τη διαδικασία που προβλέπεται στο άρθρο 93 παράγραφος 2 πρώτο εδάφιο.
ΙΙΙ
Στην απάντηση της ως προς την κίνηση της προαναφερόμενης διαδικασίας, η ελληνική κυβέρνηση, με επιστολή της 12ης Απριλίου 1988, υπογράμμισε την ιδιαιτερότητα της κινηματογραφικής παραγωγής, η οποία αποτελεί έκφραση των εθνικών πολιτιστικών αξιών των οποίων η διασφάλιση καθιστά αναγκαία τη διατήρηση ορισμένων κριτηρίων με βάση την εθνικότητα. Παραδέχθηκε πάντως ότι δεν είναι απαραίτητα για την επίτευξη του σκοπού αυτού όλα τα κριτήρια που αναφέρονται στο άρθρο 5 του νόμου. Δήλωσε ότι είναι διατεθειμένη να τροποποιήσει ορισμένα σημεία, και συγκεκριμένα να καταργήσει τα στοιχεία δ) και ζ), θεωρώντας ωστόσο ότι πρέπει να εξακολουθήσει να υπάρχει «κάποιο χαρακτηριστικό» απ' όπου να προκύπτει η πολιτιστική ταυτότητα της ταινίας. Η ελληνική κυβέρνηση εντούτοις δεν ανέφερε ούτε την προθεσμία στην οποία επρόκειτο να επιφέρει τις τροποποιήσεις ούτε την ακριβή έκταση των τροποποιήσεων αυτών και δεν απέκλειε τη διατήρηση πολλών περιορισμών με βάση την εθνικότητα για λόγους πολιτιστικής ταυτότητας. Εν προκειμένω, πρέπει να παρατηρηθεί ότι οι απόψεις αυτές δεν είναι ορθές ούτε πρόκειται για αυτόματες ενισχύσεις στους παραγωγούς ταινιών ούτε όταν πρόκειται για ενισχύσεις στους επιχειρηματίες κινηματογραφικών αιθουσών και για δάνεια και χρηματοδοτήσεις μέσω τραπεζών. Εξάλλου, η Επιτροπή κρίνει ότι, στη συγκεκριμένη περίπτωση, οι λόγοι που προβάλλονται δεν μπορούν να δικαιολογήσουν περιορισμό της ελεύθερης κυκλοφορίας των προσώπων και της ελεύθερης παροχής υπηρεσιών, που συνιστούν θεμελιώδη δικαιώματα διασφαλιζόμενα από τη συνθήκη.
Παρά την κάποια εξέλιξη που σημειώθηκε ως προς τις ελληνικές θέσεις, η Επιτροπή δεν μπορεί να καταλήξει στο συμπέρασμα ότι θα καταργηθεί κάθε περιορισμός με βάση την εθνικότητα κατά τον ορισμό των ελληνικών ταινιών που γίνεται δεκτή η ενίσχυσή τους. Μόνο με την πλήρη εξομοίωση των υπηκόων των άλλων κρατών μελών με τους έλληνες υπηκόους, όπως προβλέπεται στα νομοθετικά κείμενα, είναι δυνατόν να διασφαλιστεί η συμφωνία του άρθρου 5 του νόμου 1597/1986 με τη συνθήκη.
Διαπιστώνεται επίσης ότι, παρά τις προθεσμίες που έθεσε η Επιτροπή από τις 13 Φεβρουαρίου 1987, καθώς και τις διμερείς ενημερωτικές συνεδριάσεις που έλαβαν χώρα μεταξύ των υπηρεσιών της Επιτροπής και των ελλήνων αντιπροσώπων πριν και μετά την κίνηση της διαδικασίας του άρθρου 93 παράγραφος 2 της συνθήκης, ο εν λόγω νόμος περί ενισχύσεων δεν έχει τροποποιηθεί μέχρι σήμερα. Εξάλλου, με επιστολή της 5ης Δεκεμβρίου 1988, η Υπουργός Πολιτισμού πληροφόρησε την Επιτροπή ότι έχει αναθέσει σε επιτροπή εμπειρογνωμόνων τη σύνταξη σχεδίου τροποποιητικού νόμου, τον οποίο η Υπουργός, μετά από εξέταση, θα θέσει υπόψη του Κοινοβουλίου πριν από το τέλος Φεβρουαρίου 1989. Μέχρι σήμερα, κανένα σχέδιο νόμου δεν έχει διαβιβαστεί στην Επιτροπή.
IV
Στη διάρκεια της διαδικασίας, με επιστολή της 9η Νοεμβρίου 1987, οι ελληνικές αρχές υποστήριξαν ότι οι ενισχύσεις χορηγούνται υπέρ της κινηματογραφικής τέχνης. Για το λόγο αυτό, θεωρούν ότι, εφόσον από καμιά κοινοτική διάταξη δεν προκύπτει απαγόρευση για τα κράτη μέλη να ενισχύουν τις εγχώριες τέχνες, δεν υφίσταται παράβαση των κοινοτικών κανόνων.
Η συνθήκη, και ιδίως οι κανόνες ανταγωνισμού και ελεύθερης κυκλοφορίας των προσώπων, των υπηρεσιών και των κεφαλαίων, εφαρμόζονται χωρίς εξαίρεση σε κάθε αμοιβόμενη δραστηριότητα οικονομικού, πολιτιστικού, κοινωνικού ή άλλου χαρακτήρα. Η κινηματογραφία, ως αμοιβόμενη δραστηριότητα, πληροί τους όρους εφαρμογής της συνθήκης. Τέλος, σύμφωνα με τα γενικά προγράμματα της 18ης Δεκεμβρίου 1961 για την κατάργηση των περιορισμών στην ελεύθερη παροχή υπηρεσιών και στην ελευθερία εγκαταστάσεως, κατά τη μεταβατική περίοδο το Συμβούλιο εξέδωσε τις οδηγίες 63/607/ΕΟΚ (1), 65/264/ΕΟΚ (2), 68/369/ΕΟΚ (3) και 70/451/ΕΟΚ (4) στον τομέα της κινηματογραφίας. Ειδικότερα, το άρθρο 3 παράγραφος 2 στοιχείο β) της οδηγίας 70/451/ΕΟΚ προβλέπει, όσον αφορά τον παραγωγό, την κατάργηση της προϋπόθεσης εθνικότητας για να μπορέσει να υπαχθεί στο καθεστώς ενισχύσεων της κινηματογραφικής παραγωγής.
Η Επιτροπή δεν αμφισβητεί την άποψη της ελληνικής κυβέρνησης σύμφωνα με την οποία, λόγω της ιδιαίτερης κατάστασης του κινηματογράφου και ιδίως της κινηματογραφικής βιομηχανίας παραγωγής αυτών των κρατών μελών -όπως η Ελλάδα- στα οποία η παραγωγή είναι λιγότερο σημαντική από ποσοτική άποψη, οι κρατικές ενισχύσεις έχουν ουσιώδη σημασία για τη διατήρηση και την ανάπτυξη της κινηματογραφικής βιομηχανίας.
Η Επιτροπή θα μπορούσε κατά συνέπεια να εξετάσει τα εν λόγω μέτρα ενίσχυσης υπό το πρίσμα του άρθρου 92 παράγραφος 3 στοιχείο γ) της συνθήκης και των εξαιρέσεων που προβλέπει το άρθρο αυτό.
Ο εν λόγω νόμος, εντούτοις, δεν αρκείται στην ενίσχυση της ελληνικής κινηματογραφίας αλλά περιορίζει, χωρίς να είναι απαραίτητο για τους σκοπούς της ενίσχυσης, τη δυνατότητα των υπηκόων των άλλων κρατών μελών να ασκούν τη δραστηριότητα του παραγωγού και να συμμετάσχουν στη δημιουργία των ενισχυομένων ταινιών.
Η Επιτροπή επιδιώκει με τη δράση της να εξασφαλίσει στους υπηκόους των άλλων κρατών μελών τη δυνατότητα να επωφεληθούν πλήρως από την ελεύθερη κυκλοφορία των προσώπων και την ελεύθερη παροχή υπηρεσιών. Δεν πρόκειται βέβαια να επιβληθεί η απαίτηση ότι η καλλιτεχνική και τεχνική ομάδα πρέπει να απαρτίζεται από υπηκόους όλων των κρατών μελών ή ορισμένων από αυτά. Ο παραγωγός, και ενδεχομένως ο σκηνοθέτης, είναι αυτός που αποφασίζει για τη σύνθεση αυτής της ομάδας. Οι επιλογές του δεν πρέπει ωστόσο να περιορίζονται με διατάξεις που συνεπάγονται διακρίσεις και εξαρτούν τη χορήγηση της ενίσχυσης από τον όρο της ανάθεσης ορισμένων εργασιών σε ημεδαπούς.
Η Επιτροπή υπενθυμίζει επίσης ότι, σύμφωνα με τις κοινοτικές διατάξεις, κάθε υποστήριξη επιλεκτικού ή αυτόματου χαρακτήρα στη κινηματογραφία μπορεί να εξαρτηθεί από τον όρο ότι η ταινία θα παραχθεί σε στούντιο και εργαστήρια που βρίσκονται στο κράτος μέλος που χορηγεί την ενίσχυση.
Εξάλλου, ο περιορισμός της ελεύθερης κυκλοφορίας των προσώπων και της ελεύθερης παροχής των υπηρεσιών μόνο στις ταινίες που δεν λαμβάνουν κρατικές ενισχύσεις θα σήμαινε αποκλεισμό του μεγαλύτερου μέρους της εθνικής κινηματογραφικής παραγωγής από το πεδίο εφαρμογής της συνθήκης.
Αντίθετα, η κινηματογραφική παραγωγή θα μπορούσε να ενισχύσει τη θέση της έναντι του ανταγωνισμού των τρίτων χωρών αν προσέφευγε όλο και περισσότερο -και χωρίς να περιορίζεται τεχνητά από τις εθνικές νομοθεσίες- στις καλλιτεχνικές, πνευματικές, τεχνικές και οικονομικές δυνάμεις των άλλων κρατών μελών.
Η Επιτροπή υπενθυμίζει ότι η υποχρέωση παραγωγής του πρωτότυπου της ταινίας στην ελληνική γλώσσα (άρθρο 5 παράγραφος 1 στοιχείο β) του νόμου) ανταποκρίνεται σε θεμιτή μέριμνα διατήρησης της εθνικής γλώσσας. Παρ' όλα αυτά, ιδίως με την τεχνική του «αναδρομικού συγχρονισμού», πρέπει να επιτρέπεται σε κάθε κοινοτικό υπήκοο που δεν γνωρίζει την ελληνική γλώσσα να συμμετέχει ενδεχομένως στη δημιουργία της ταινίας. Αν δεν γίνει δεκτή μια τέτοια δυνατότητα, η υποχρέωση γυρίσματος στην ελληνική γλώσσα θα αποτελούσε έμμεση ή συγκαλυμμένη διάκριση απαγορευόμενη από τη συνθήκη.
Αν το άρθρο 5 του νόμου τροποποιηθεί σύμφωνα με τα ανωτέρω κριτήρια, συμβιβάζονται με την κοινή αγορά οι προβλεπόμενες στα άρθρο 7 παράγραφος 3 ενισχύσεις, τα βραβεία ποιότητας και οι διακρίσεις ποιότητας (άρθρο 8), καθώς και το δάνειο και οι χρηματοδοτήσεις τραπεζών για την παραγωγή ελληνικών ταινιών (άρθρο 10). Για να καταστεί σύμφωνη με την κοινή αγορά η ενίσχυση στους επιχειρηματίες κινηματογραφικών αιθουσών, οι ταινίες των άλλων κρατών μελών πρέπει να εξομοιωθούν με τις ελληνικές ταινίες στην περίπτωση που οι ελληνικές αρχές επιθυμούν τη διατήρηση του συστήματος υποχρεωτικής προβολής. Η αναγκαιότητα μιας τέτοιας εξομοίωσης είχε ήδη προγραμματισθεί στο άρθρο 5 της οδηγίας 63/607/ΕΟΚ.
Εξάλλου το σύστημα επιλεκτικής ενίσχυσης που προβλέπεται στο άρθρο 17 του νόμου μπορεί να βασισθεί σε κριτήρια πολιτιστικής και καλλιτεχνικής εκτίμησης, τηρώντας τις διατάξεις του κοινοτικού δικαίου. Ωστόσο, η έγκριση της ενίσχυσης δεν πρέπει να εξαρτάται από όρους -όπως αυτοί που προβλέπονται στο άρθρο 5 - όσον αφορά την ελληνική ιθαγένεια του παραγωγού ή τη συμμετοχή στις ταινίες ορισμένου αριθμού ημεδαπών. Αν ένας εθνικός νομοθέτης κρίνει ότι μια μορφή ενισχύσεων πρέπει να πληροί προϋποθέσεις πολιτιστικού και ταυτόχρονα, ποσοστικού χαρακτήρα, ως προς το τελευταίο αυτό στοιχείο οι υπήκοοι των άλλων κρατών πρέπει να εξομοιώνονται πλήρως με τους ημεδαπούς υπηκόους.
Τέτοιες διακρίσεις με βάση την εθνικότητα όχι μόνον δεν πρέπει να περιλαμβάνονται, κατά τρόπο περισσότερο ή λιγότερο σαφή, στα νομοθετικά κείμενα και στα μέτρα εφαρμογής τους, αλλά ούτε και πρέπει να αποτελούν κριτήριο εφαρμοζόμενο στην πράξη κατά τη χορήγηση των ενισχύσεων.
V
Με βάση τις εκτιμήσεις αυτές, η Επιτροπή συνάγει ότι ο νόμος 1597/1986:
α) δεν συμβιβάζεται με την κοινή αγορά κατά την έννοια του άρθρου 92 παράγραφος 1 της συνθήκης λόγω του ότι η χορήγηση των ενισχύσεων εξαρτάται από όρους που αναφέρονται στην εθνικότητα και δεν συμβιβάζονται με τα άρθρα 7, 48, 52 και 59 της συνθήκης ·
β) δεδομένης της σοβαρότητας των εν λόγω περιορισμών, οι διατάξεις πρέπει να τροποποιηθούν το συντομότερο, και συγκεκριμένα πριν από τις 15 Μαΐου 1989· μετά την ημερομηνία αυτή, καμία ενίσχυση δεν μπορεί να χορηγηθεί αν δεν έχουν καταργηθεί οι εν λόγω περιορισμοί·
γ) δεδομένου του επιτακτικού χαρακτήρα των υποχρεώσεων που απορρέουν από τα άρθρα 7, 48, 52 και 59 της συνθήκης, όλες οι ενισχύσεις που θα χορηγηθούν ενδεχομένως πριν από τις 15 Μαΐου 1989, με τους όρους που προβλέπει ο νόμος και οι οποίες συνεπάγονται δυσμενείς διακρίσεις, είναι παράνομες και πρέπει ως εκ τούτου να καταργηθούν και να επιστραφούν,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Το καθεστώς ενισχύσεων στην κινηματογραφία που έχει εισαχθεί με το νόμο 1597 της 12ης Μαΐου 1986 δεν συμβιβάζεται με την κοινή αγορά κατά την έννοια του άρθρου 92 παράγραφος 1 της συνθήκης λόγω του ότι η χορήγηση των ενισχύσεων εξαρτάται από όρους σχετικά με την εθνικότητα που δεν συμβιβάζονται με τα άρθρα 7, 48, 52 και 59 της συνθήκης.
2. Η ελληνική κυβέρνηση υποχρεούται να τροποποιήσει το καθεστώς ενισχύσεων που αναφέρεται στην παράγραφο 1 ώστε να εξαλειφθούν οι περιορισμοί με βάση την εθνικότητα, πριν από τις 15 Μαΐου 1989.
Μετά την ημερομηνία αυτή, καμία ενίσχυση δεν μπορεί να χορηγηθεί εφόσον δεν έχουν εξαλειφθεί οι εν λόγω περιορισμοί.
3. Σε περίπτωση που η ελληνική κυβέρνηση δεν συμμορφωθεί προς τις υποχρεώσεις που απορρέουν από την παράγραφο 2, οι ενισχύσεις που χορηγούνται ενδεχομένως μετά τις 15 Μαΐου 1989 είναι παράνομες και πρέπει να καταργηθούν και να επιστραφούν.
Άρθρο 2
Η ελληνική κυβέρνηση ανακοινώνει στην Επιτροπή τα μέτρα που λαμβάνει για να συμμορφωθεί προς την παρούσα απόφαση, πριν από τις 15 Μαΐου 1989.
Άρθρο 3
Η παρούσα απόφαση απευθύνεται στην Ελληνική Δημοκρατία.
Βρυξέλλες, 21 Δεκεμβρίου 1988.

Labels: 19
5
12
18
15